REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/85-18

8. maj 2018. godine

B e o g r a d

ZAPISNIK

11. SEDNICE ODBORA ZA ZAŠTITU ŽIVOTNE SREDINE,

ODRŽANE 8. MAJA 2018. GODINE

 Sednica je počela u 12,06 časova.

 Sednicom je predsedavala Ivana Stojiljković, predsednik Odbora.

 Sednici su prisustvovali članovi Odbora: Milena Turk, Ivana Nikolić, Borka Grubor, Radoslav Cokić, Ljubinko Rakonjac, Snežana Bogosavljević Bošković, Jasmina Karanac, Duško Tarbuk i Desanka Repac, zamenik člana Odbora Vladimira Petkovića.

Sednici nisu prisustvovali članovi Odobra: Sonja Vlahović, Vladimir Petković, Borislav Kovačević, Miroslava Stanković Đuričić, Dejan Nikolić, Nada Lazić i Nenad Milić.

Sednici su prisustvovali predstavnici Ministarstva zaštite životne sredine: državni sekretar Ivan Karić, Biljana Filipović, pomoćnik ministra (Sektor za međunarodnu saradnju i evropske integracije), Sandra Milićević Sperlić, načelnik Odeljenja za evropske integracije u Sektoru za međunarodnu saradnju i evropske integracije, Aleksandra Inić, savetnik za projekte u kabinetu ministra i Mladen Petković, savetnik za privredu u kabinetu ministra.

Sednici su prisutvovali predstavnici Zelene stolice: Tanja Petrović iz Mladih istraživača Srbije, Nataša Đereg iz Centra za ekologiju i održivi razvoj CEKOR, Predrag Momčilović iz Beogradske otvorene škole i Gordana Grujić iz udruženja Oaza.

 Na predlog predsednika Odbora, sa devet glasova za, jednoglasno, usvojen je sledeći:

D n e v n i r e d

1. Informisanje Odbora o statusu Pregovaračke pozicije i planu aktivnosti Pregovaračke grupe za Poglavlje 27;
2. Razno.

 Pre prelaska na rad po utvrđenom dnevnom redu, sa devet glasova za, jednoglasno je usvojen Zapisnik 10. sednce Odbora za zaštitu životne sredine, održane 16. marta 2018. godine.

 Prva tačka dnevnog reda - **Informisanje Odbora o statusu Pregovaračke pozicije i planu aktivnosti Pregovaračke grupe za Poglavlje 27**

Ivan Karić, državni sekretar Ministratva zaštite životne sredine, predstavio je Odboru status Pregovaračke pozicije i dalji plan aktivnosti Pregovaračke grupe za Poglavlje 27. Istakao je da će za godinu-godinu i po biti završena pregovaračka pozicija za Poglavlje 27, sa svim specifičnim planovima implementacije, pa će na osnovu toga biti otvoreno ovo poglavlje. Naveo je specifičnosti pregovaranja kada se radi o Poglavlju 27: dužina trajanja, finanisijski izazovi (projekcije koje je potrebno uraditi), kao i 20-25 godina implementacije, pri čemu je važno imati u vidu da se sve to sprovodi u interesu građana Srbije, pa tek onda kao obaveza za pristupanje Evropskoj uniji. Kao izazove, istakao je: kvalitet i dostupnost informacija, podeljenu ili nedovoljno definisanu nadelžnost više ministarstava, nedostatak strateškog i pravnog okvira i stabilan sistem finansiranja u životnoj sredini (Zeleni fond). Dao je kratak pregled aktivnosti od septembra i novembra 2014. godine, kada su uspešno završeni ekslaratorni i bilateralni skrining, usvajanja Postskrining dokumenta od strane Vlade u septembru 2015. godine, odluke o osnivanju Zelenog fonda u novembru 2016. godine, pa sve do ovog trenutka, kada se očekuje finalizacija nacrta Pregovaračke pozicije. Rekao je da se očekuje da sledeća godina započne sa stabilnim Zelenim fondom. Neophodno je uraditi specifične planove implementacije (10 dokumenata, koji opredeljuju visinu neophodnih finansijskih sredstava, prvenstveno u oblastima upravljanja otpadom, upravljanja vodama i oblast industrijskih direktiva IPPS). Istakao je da u punom kapacitetu rade od kraja januara 2018. godine, kada su imenovani na pozicije u pregovaračkoj grupi. Naveo je da su u pregovaračkom timu profesorka Mirjana Drenkovak Ivanović i profesorka Anđelka Mihajlov zadužene za oblast životne sredine. Naveo je da je trebalo da se u februaru održi sastanak sa predstavnicima Ministarstva finansija, ali do tog sastanka nije došlo. Održani su sastanci sa predstavnicima organizacija civilnog društva, predstavnicima Stalne konferencija gradova i opština, Prvirednom komorom Srbije, institutima, fakultetima i različitim asocijacijama i udruženjima u oblasti upravljanja otpadom. Očekuje se u maju pregled šestog nacrta pregovaračke pozicije, kako bi do kraja juna bio predat nacrt na prve neformalne konsultacije u Evropskoj komisiji u Briselu. Istakao je da postoje zahtevi da se to uradi nešto ranije, tokom poslednje nedelje maja ili prve nedelje juna, ali sve zavisi od toga da li će specifični planovi impelemntacije i sažeci biti gotovi. Naveo je da se može desiti da bude četiri do šest krugova neformalnih konsultacija.

 Biljana Filipović, pomoćnik ministra (Sektor za međunarodnu saradnju i evropske integracije), navela je da se radi na finalizaciji šestog nacrta pregovaračke pozicije, da tekst pregovaračke pozicije do sada ima 160 strana, ali će ih imati i više u zavisnosti od formulacija tranzicionih perioda. Istakla je da će se aktivnosti u vezi sa dogovorima sa Ministarstvom finansija usporiti, dok se ne izabere novi ministar. Pregovaračka pozicija obuhvata 10 oblasti. Horizontalno zakonodavstvo je jedna od oblasti, koja nije mnogo finansijski zahtevna, osim direktive o geoprostornim podacima, na kojoj se radi kroz projkat IPA 2013. Druga oblast je kvalitet vazduha, gde je nova NEC direktiva, na kojoj je potrebno raditi u okviru ENVAP projekta. Treća oblast je upravljanje otpadom, u okviru koje se uz podršku IPA projekta radi na četiri veoma važne specifične direktive (Okvirna direktiva o otpadu, Direktiva o ambalaži i ambalažnom otpadu, direktive o deponijama, o elektornosm i električnom otpadu, o baterijama). Direktiva koja se odnosi na otpadni mulj iziskuje saradnju sa Ministarstvom poljoprivrede, šumarstva i vodoprivrede i Upravom za poljoprivredno zemljište, pa je potrebno još mnogo rada na njoj. Četvrta oblast je kvalitet vode, gde se rade specifični planovi implementacije za četiri direktive kroz ENVAP projekat. Obavljeno je nekoliko ciklusa konsultacija sa sektorskim radnim grupama i sa svim zainteresovanim stranama. Peta oblast je zaštita prirode, u kojoj nema prelaznih perioda, već samo derogacije (da se određeni članovi ne moraju kod nas primenjivati) za Direktivu o pticama i Direktivu o staništima. Šesta oblast je industrijsko zagađenje, gde je u toku izrada direktive o industrijskim emisijama. Već pripremljena direktiva preko ranijeg IPA projekta treba da bude dorađena jer su se pomerili rokovi za ulazak u Evropsku uniju. Sedma oblast su hemikalije, u kojoj je direktiva o živi nova i na njoj se radi. Osma oblast su klimatske promene (direktive o kvalitetu petrola u gorivima i geološko skladištenje karbon-dioksida su u planu izrade kroz specifične planove implementacije, a direktiva o sistemu trgovine emisijama se dorađuje). Deveta i deseta oblast su buka i civilna zaštita i one su pripremljene i usaglašene. Istakla je da su na neformalnim konsultacijama u Briselu bili zadovoljni konceptom i planom koji je naša delegacija iznela.

Sandra Milićević Sperlić, načelnik Odeljenja za evropske integracije u Sektoru za međunarodnu saradnju i evropske integracije, navela je da predstoji revidiranje delova pregovaračke pozicije koji sadrže tranzicione periode i finalizacija onih delova o kojima je razgovarano na tehničkim konsultacijama prošlog meseca u Briselu (koji se tiču dela zaštite prirode, klimatskih promena i hemikalija). Predstoji i formulacija pregovaračke pozicije za industrijsku direktivu. Urađene su ozbiljne analize o tome koji bi bili potencijalni kakdidati za traženje tranzicionih perioda i adaptacionih perioda (do godinu dve ili nekoliko meseci). Utvrđeno je da tranzicione periode treba tražiti za direktive iz oblasti otpada i voda, kao i za oblast industrijskog zagađenja, a adaptacione periode za direktive iz oblasti zaštite prirode za određene vrste. Kako bismo imali što realnije planove, dok specifične planove implementacije ne usvoji Vlada, postignut je dogovor između šefa pregovaračkog tima, DG ENVIROMENT-a i Direkcije za susetsku politiku i proširenje da se u nacrtu pregovaračke pozicije prikažu delovi specifičnih planova implementacije koji su spremni za predavanje Evropskoj komisiji u formi aneksa (sažeci), koji će sadržati: opis situacije, nedostatke u implementaciji i način kako ih prevazići, troškove, finansijski plan i rok za potpunu implementaciju. Za sve to je potrebna saglasnost Ministarstva finansija. Plan je da se do kraja maja usaglasi nacrt pregovaračke pozicije u okviru Ministarstva, pregovaračke grupe 27 i pregovaračkog tima, kao i da se on iskoordinira sa predstavnicima zainteresovanih strana. Nakon toga sledi Pododbor u Briselu, na kom treba prikazati napredak u odnosu na prošlu godinu i da imamo kapacitet za predstojeći proces. Posle slede sastanci sa pregovaračkom grupom i pregovaračkim timom da bi pregovaračka pozicija bila spremna za slanje na neformalne konsultacije sa Evropskom komisijom. Nakon slanja pregovaračke pozicije, očekujemo komentare Evropske komisije, posle čega je neophodna dorada u skladu sa komentarima, a dosadašnje iskustvo govori o tome da će najverovatnije uslediti četiri runde komentara zemlje kandidata. Procene eksperata su da je za najzahtevnije direktive o otpadu i vodama potrebno oko 6,44 milijardi evra samo za investicione troškove, a prikazan je način na koji bismo mogli da porkijemo te troškove u narednom periodu: 50% potrebih investicija može da se pokrije iz EU fondova, a ostatak iz nacionalnog finansiranja (nacionalni i lokalni nivo) i oko 20% od kredita, o čemu se mora razgovarati sa Ministarstvom finansija. Treba imati u vidu da su prelazni periodi ograničeni, a najduži period dobijen za otpadne vode je 15 godina. Pokušaćemo da pregovaramo malo duži period zbog finansija neophodnih za implementaciju – od 17 do 20 godina. Istakla je da je neophodno osnažiti dijalog između Ministarstva zaštite životne sredine i Mininstarstva za evropske integracije, u vezi sa sredstvima koje možemo da očekujemo od Evropske unije u narednom periodu, ali i Ministarstvom finansija, kako bismo znali koliko novca iz Budžeta možemo da očekujemo u narednom periodu. Dalja saradnja je neophodna i sa Delegacijom Evropske unije. Informisala je Odbor o tome da jedino Pregovaračka grupa 27 ima svoj sajt, na kome se nalaze sve informacije koje je dozvoljeno podeliti sa javnošću, kao i informacije o članovima radne grupe i sektorskih radnih grupa i informacije o sastancima i aktivnostima Pregovaračke grupe 27.

 U diskusiji koja je usledila, učestvovali su: Tanja Petrović, Ivan Karić, Gordana Grujić, Nataša Đereg, Duško Tarbuk i Ivana Stojiljković.

 Tanja Petrović istakla je da je stabilan sistem finansirnja životne sredine osnov za transpoziciju, posebno zato što mi sami moramo da obezbedimo 50% sredstava za to. Osvrnula se na najavljeno zapošljavanje novih stručnih ljudi u Ministarstvu, ukazavši na to da nedovoljan broj zaposlenih radi na uspostavljanju ekoloških mreža, ali i na drugim mestima. Istakla je značaj podizanja kapaciteta u Ministrastvu. Kada se radi o oblasti horizontalnog zakonodavstva, osvrnula se na odgovornost za štetu na životnoj sredini, ukazavši na značaj zakona o tome, čija je izrada počela pre tri-četiri godine, i postavila pitanje kada će taj zakon biti donet. Postavila je pitanje zašto će se kod zaštite prirode, gde nema prelaznih perioda, tražiti derogacije (da se nešto iz direktive koja se tiče staništa i direktive o pticama ne primenjuje) i koje su to derogacije.

 Ivan Karić rekao je da se očekuje da će se ubrzo uspostaviti Zeleni fond kao nezavisna institucija, što je i sugestija i Evropske komisije. Uz pomoć Delegacije Evropske unije radilo se na odblokiranju sredstava za bottle neck projekte (Vrbas-Kula, Subotica, Šabac i Leskovac). Vodiće se razgovori o novom finansiranju iz IPA fondova. Istakao je da se očekuje da se poveća broj zaposlenih kako bi se administrativni kapaciteti podigli, ali to nije moguće bez odobrenja Mininstarstva finansija. Odgovarajući na ostala pitanja, naveo je da odgovornost za štetu na životnoj sredini treba da bude transponovana do kraja 2019. godine, a da će adaptacioni periodi i neki drugi detalji biti ramotreni na radnoj grupi za zaštitu prirode.

 Gordana Grujić pohvalila je Odbor za zaštitu životne sredine, koji praktikuje mehanizam Zelene stolice. Postavila je pitanje da li su članovi radnih grupa za pregovore i formalno imenovanni rešenjem, s obzirom na to da neki od njih neredovno prisustvuju sastancima. Navela je da je učestvovala u tri kruga komentarisanja specifičnih planova implementacije za pijaću vodu, u okviru Direktive o vodama, i da je primetila da su prisutni komentarisali da je finansijska procena obezvređena, pa je sugerisala da se uključe institucije za finansije i eksperti kako bi se procena bolje napravila. Postavila je pitanje da li Ministarstvo planira da uljuči i civilni sektor u neformalne konsultacije sa Evropskom komisijom.

 Ivan Karić je objasnio da rad u radnim grupama nije obavezujući, osim za ljude koji rade u državnoj upravi, pa se dešava da se institucije ne odazivaju pozivima na sastanke. Naveo je da su strani eksperti angažovani u okviru SIDA projekta, uz pomoć donacija od Švedske. Projekcije finansijske prirode određene su vrlo okvirno, pa se očekuje da jedan predstavnik Ministrstva finansija bude stalno prisutan u radnim grupama i da bude zadužen za svih 35 direktiva i sve finansijske aspekte ostalih direktiva. Po pravilima Evropske komisije, predstavnici organizacija civilnog društva ne mogu da prisustvuju neformalnim konsultacijama sa Evropskom komisijom, već samo članovi Pregovaračke grupe 27.

 Nataša Đereg, koordinator Nacionalnog konventa za radnu grupu za Poglavlje 27, istakla je da ima dobru saradnju sa Ministarstvom zaštite životne sredine i postavila je pitanje zašto Zeleni fond nije profunkcionisao početkom ove godine, s obzirom na to da se prihodi i dalje slivaju u taj fond po principu „zagađivač plaća“ i iz drugih vrsta naknada. Deo duga reciklažnoj industriji je isplaćen iz ovog fonda, ali nije urađeno ništa drugo. Naglasila je da ova oblast čini 1/3 propisa Evropske unije i mora da pretrpi velike reforme u vidu „ozelenjavanja“ svih sektorskih politika (energetike, poljoprivrede i dr.). Apelovala je da se ovom poglavlju ozbiljnije pristupi i pitala čije je odluka da se ovo poglavlje što kasnije otvori, jer postoji utisak da bi se moža ozbiljnije pristupilo svim ovim problemima ako bi se ovo poglavlje ranije otvorilo. Navela je da civilno društvo nije videlo nacrt pregovaračke pozicije iako su mnogi od njih članovi radnih grupa za izradu specifičnih planova implementacije za određene direktive. Osvrnula se na potpisivanje izjava o poverljivosti, jer smatra da su to sve informacije koje zanimaju i obične građane. Postavila je pitanje šta se dalje očekuje od civilnog društva u procesu pregovaranja.

 Član Odbora Duško Tarbuk zamolio je da se poštuje dnevni red i vreme, pa je predložio da državni sekretar odredi jedan dan u mesecu za odgovaranje na pitanja predstavnika civilnog sektora, jer narodni poslanici nisu tako planirali svoje vreme.

 Predsednik Odbora Ivana Stojiljković je istakla da bi narodni poslanici trebalo više da se uključe u diskusiju, ali da Ministarstvo treba da ima komunikaciju sa civilnim sektorom, kako se ne bi stekao utisak da su sednice Odbora jedini kontakt koji imaju sa predstavnicima civilnog sektora.

 Ivan Karić je naveo da su se predstavnici Mininstarstva sretali i razgovarali sa skoro svim prisutnim predstavnicima organizacija civilnog društva (sa troje od četvoro prisutnih) i da su se pripremili za razgovor sa narodnim poslanicima. Osvrnuo se na pitanje restriktivnosti dokumenata u pregovorima, naglasivši da je to pravilo Evropske unije i da integralni dokument pregovaračke pozicije, dok ga ne razmotre sve zemlje članice Evropske unije, nije dostupan javnosti. Ovaj proces je ipak otvoren za javnost, kroz nekoliko krugova razgovora sa predstavnicima javnosti (predstavnicima organizacija civilnog društva, medijima, privrednim komorama i sl.), pa smatra da je ovaj utisak pogrešan.

 Predsednik Odbora Ivana Stojiljković je apelovala da civilni sektor bude značajnije uključen u proces pregovora, u meri u kojoj je to moguće.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 13,13 časova.

 SEKRETAR PREDSEDNIK

 Milica Bašić Ivana Stojiljković